PATVIRTINTA

Telšių r. Luokės Vytauto Kleivos gimnazijos direktoriaus

2016 m. lapkričio 23 d.

įsakymu Nr. V1-216

**TELŠIŲ R. LUOKĖS VYTAUTO KLEIVOS GIMNAZIJOS**

**MOKINIŲ APŽIŪROS DĖL ASMENS HIGIENOS IR SU JA SUSIJUSIŲ UŽKREČIAMŲJŲ LIGŲ (PEDIKULIOZĖS IR NIEŽŲ) PROFILAKTIKOS TVARKOS APRAŠAS**

**I. BENDROSIOS NUOSTATOS**

1. Telšių r. Luokės Vytauto Kleivos gimnazijos mokinių apžiūros dėl asmens higienos ir su ja susijusių užkrečiamųjų ligų (pedikuliozės ir niežų) profilaktikos tvarkos aprašas (toliau – Aprašas) parengtas vadovaujantis Lietuvos Respublikos žmonių užkrečiamųjų ligų profilaktikos ir kontrolės įstatymu (Žin., 1996, Nr. 104-2363; 2001, Nr. 112-4069), Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2016 m. sausio 26 d. įsakymu Nr. V-93, Lietuvos higienos norma HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773, Užkrečiamųjų ligų ir AIDS centro 2015 m. parengtomis metodinėmis rekomendacijomis „Pedikuliozės profilaktika ir kontrolė“.
2. Aprašas reglamentuoja užkrečiamųjų ligų (pedikuliozės, niežų) profilaktikos gimnazijoje organizavimą, mokinių, ugdomų pagal ikimokyklinio, priešmokyklinio, pradinio, pagrindinio ugdymo programas, asmens higienos patikrinimo procedūrą.

**II. MOKINIŲ APŽIŪROS DĖL ASMENS HIGIENOS ORGANIZAVIMAS**

1. Mokinio apžiūra dėl asmens higienos (švaros) yra vykdoma remiantis raštišku mokinio tėvų (globėjų) sutikimu (Mokymo sutartis).
2. Asmens higienos apžiūra ir su ja susijusios pedikuliozės, niežų profilaktika ir kontrolė yra vykdoma remiantis ULAC parengtomis metodinėmis rekomendacijomis „Pedikuliozės profilaktika ir kontrolė“, Nacionalinio visuomenės sveikatos centro prie Sveikatos apsaugos ministerijos nurodymais dėl užkrečiamųjų ligų epidemiologinės priežiūros ir kontrolės ugdymo įstaigoje taikymo ir kt.

**III. PROFILAKTINIO MOKINIŲ TIKRINIMO (APŽIŪROS) VYKDYMAS**

1. Mokinių, ugdomų pagal ikimokyklinio, priešmokyklinio ir pradinio ugdymo programas, asmens higienos patikra dėl užsikrėtimo utėlėmis (pedikulioze) yra vykdoma pagal rekomendacijas po rudens, žiemos, pavasario atostogų ir pagal epidemiologinį poreikį. Kitų mokinių – tik pagal epidemiologines reikmes.
2. Mokinių apžiūrą vykdo ugdymo įstaigoje dirbantis visuomenės sveikatos priežiūros specialistas pagal „Visuomenės sveikatos priežiūros specialisto veiksmų mokykloje, atliekant užsikrėtimo utėlėmis patikrinimą, algoritmą“ (Metodinių rekomendacijų 3 priedas).
3. Prieš kiekvieną patikrinimą vaikai (mokiniai) informuojami apie tai, kas bus daroma ir kodėl tai reikia daryti.
4. Patikrinimas yra atliekamas atskiroje patalpoje, kurioje yra vandens bei muilo (pvz.: sveikatos kabinetas).
5. Tikrinimo metu turi būti imamasi visų priemonių, apsaugančių mokinius nuo viešo izoliavimo, pažeminimo ir kitų neigiamų pasekmių (pokalbiai korektiški, konfidencialūs).
6. Baigus patikrinimą ir nustačius užsikrėtimo atvejį, apie tai privaloma tuoj pat informuoti vaiko tėvus/globėjus, ugdymo įstaigos administraciją. Suteikti informaciją, rekomendacijas apie profilaktiką (Metodinių rekomendacijų 6,7 priedai ar kt.).
7. Mokinys į ugdymo įstaigą gali sugrįžti tik tada, kai yra visiškai išgydytas.
8. Mokinio tėvai (globėjai), nustačius jų vaikams užsikrėtimo utėlėmis faktą, po gydymo turi ugdymo įstaigai pateikti raštišką patvirtinimą apie tai, kada ir kokios taikytos utėlių naikinimo priemonės. Mokiniui grįžus į ugdymo įstaigą vyksta pakartotinis asmens higienos patikrinimas dėl pedikuliozės priemonių taikymo kokybės. (Metodinių rekomendacijų 4 priedas). Esant niežų užsikrėtimo atvejui – pateikti gydytojo pažymą.
9. Jeigu nustačius užsikrėtimo pedikulioze ar niežais atvejį tėvai netoleruotinai atsisako gydyti savo vaiką, nepaiso visuomenės sveikatos priežiūros specialisto ir ugdymo įstaigos administracijos reikalavimų, kuriais siekiama užkirsti kelią ligų plitimo rizikai, ir toks socialiai negatyvus elgesys didina apsikrėtimo riziką, tuomet socialinis pedagogas apie tai informuoja Vaiko teisių apsaugos skyrių.

**IV. BAIGIAMOSIOS NUOSTATOS**

1. Visuomenės sveikatos priežiūros specialistas dalyvauja ugdymo įstaigoje įgyvendinant užkrečiamosios ligos židinio ar protrūkio kontroles priemones pasitelkiant bendruomenę (administraciją, pedagogus, mokinius, jų tėvus (globėjus)).
2. Tvarkos vykdymo kontrolę vykdo ugdymo gimnazijos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_